정조 2년
戊戌二月二十日辰時。上御熙政堂。大臣備局堂上引見入侍時。領議政金尙喆。左議政鄭存謙。右議政徐命善。兼刑曹判書蔡濟恭。知中樞府事具善復。行戶曹判書具允鈺。行司直李重祜。大司憲尹東暹。判尹鄭尙淳。行副司直張志恒。行副司直鄭光漢。吏曹參判徐浩修。大司諫徐有防。大司成柳戇。執義李亨元。司諫洪彦喆。持平李思祚。持平宋銓。副校理嚴思晩。行左承旨鄭民始。記事官鄭東浚。事變假注書李兢淵。記事官徐龍輔金勉柱。以次進伏訖。尙喆曰。日間。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。此東萊府使林鼎遠狀啓也。以爲對馬島主平義暢還島問慰舊島主弔慰書契兼付事。狀請蒙允矣。島主今已身死。問慰一款。今無可論。渡海擧行諸節姑爲還寢事。請令廟堂稟旨分付矣。島主旣已作故。還島問慰。今無可論。渡海之行。姑令還寢之意。分付。何如。上曰。依爲之。出擧條尙喆曰。此全羅監司鄭元始條例各邑弊瘼狀啓也。其一。近年沿邑稅穀之晩發。臭載之患。專由於京船漸少。募得無路之致。左沿設置漕倉。定差員運納。一如右沿漕倉之例。誠爲民國之大利。如蒙允許。則設施節目進後馳啓事也。今此左沿漕倉設置之請。實出於民國俱便之意。且本道右沿及嶺南旣設漕倉。固當援例許施。而但遠地各邑之民。輸納漕倉之際。多言其不便。若以今番風落松。造給地土船。使之運納。亦似便好。故漕船與地土船間。永久無弊之道。論理馳報事。纔已發關行會。姑待道臣論報。商確稟處。何如。上曰。依爲之。尙喆曰。其一。本道舊還中最久條。爲十一萬五千石零。而太半是指徵無處。害及隣族。就其中流散之民。死亡之戶。別加詳査。合爲變通事也。年久舊還之難捧。誠如道臣所論。而諸道此弊。旣是朝家之所洞察悶念者。有難獨許於本道。今姑置之。何如。上曰。依爲之。尙喆曰。其一。道內牟還之數。爲四十一萬石。而本道旱田旣少。不宜於牟。故雖値豐登。罄其地出。或値歉歲。轉貿他方。大爲民弊。元數中限四分一。許令待秋作租事也。還穀之非宜土而病民者。從便換作。旣是定式。且有他道已許之例。今此牟還。依所請限四分一。許令作租。俾除民弊。何如。上曰。依爲之。尙喆曰。其一。本道流來陳廢之地。幾皆査頉。而各宮房各軍門內司屯結。則雖有川浦陳荒處。不許査頉。一依元摠徵稅。故民不堪稅。或致逃散。而徵隣徵族。畢捧乃已。其爲民弊。莫甚於此。今此屯結之不得蒙頉於丙申査陳者。永減於結摠中。而每秋一依民結例。分災實收捧之意。定式施行事也。今此屯田。便是私田。起則捧稅。陳則許頉。自是該軍門該宮房之責。何可以民結例。定式施行乎。此後則一從陳起査處之意。捧甘嚴飭於各軍門諸宮房。俾無白徵之弊。何如。上曰。依爲之。尙喆曰。其一。內司及戶曹寺奴婢收貢時。拘於比摠之事目。雖有逃故。初不頉給。故白骨納布。隣族侵徵之弊。不一其端。物故雜頉。一竝査減後。以時存實數。修正貢案事也。內寺奴婢收貢之數。旣有乙亥比摠。則今不可低仰。且推刷官革罷節目。纔已行會。刷官之作俑一節。今無可論。自各該邑奴婢之逃老故眞的者。從實頉給。其生産者。亦爲査括充代。俾無元摠減縮之爲宜。以此分付。何如。上曰。依爲之。出擧條尙喆曰。副修撰南鶴聞上疏中。盛論文官積滯之弊。仍請諸道防禦邊地外。其餘武蔭之窠。一竝與文官通融除補。以爲試才疏滯之道爲辭。而批旨有下廟堂稟處之命矣。文官疏滯之道。儒臣疏論。儘有意見。而許多武蔭之窠。盡用交差之法。則亦將窒礙難行。隨時輪差。爲官另擇。唯在銓曹之量以闊狹。以此申飭。似得宜矣。上曰。依爲之。出擧條尙喆曰。全羅江原兩道風落木及松田。備郞已爲摘奸以來。而其中犯斫者。分其多寡大小。該鎭邊將。使水使從輕重決棍。則庶爲懲後之道。故敢此仰達矣。上曰。左右相之意。何如。存謙曰。摘奸時旣爲執頉。直使道臣。分輕重決棍。好矣。命善曰。區別新舊斫及株數多寡。論罪宜矣。上曰。今番摘奸。果能善爲云乎。尙喆曰。遠外之事。未能詳知。而似是着實摘奸矣。上曰。初不摘奸則已。旣爲摘奸。而每患有虛實。相蒙之歎。且犯斫三株以上。流三千里。生松十株以上當死。昭載法典。則到今不遵法典。只令決棍而止者。旣涉苟且。備郞之摘奸。亦難保其十分詳愼。至於邊將。無寧置而勿論之爲。可也。更爲査問於備郞後。後日次對。更奏。可也。尙喆曰。實錄堂郞中。雖或有本兼職未肅拜者。本廳仕進。卽是舊例。以此申飭擧行。何如。上曰。依爲之。出擧條尙喆曰。實錄堂上中刑曹判書蔡濟恭。强引不當之義。終不仕進。申飭行公。可矣。上曰。刑判之引義。過矣。仍命書傳敎曰。實錄堂上蔡濟恭之引義。極甚不當。從重推考。牌招使之進去。尙喆曰。京畿監司權噵方有實恙。各陵春奉審。不得限內爲之。陵幸不遠。亦多擧行。當此設賑之時。遞易雖可悶。聞其病狀。勢難强迫。今姑許遞。何如。上曰。依爲之。出擧條上命書傳敎曰。政事當日爲之。又命書傳敎曰。合操不遠。明日停操事。分付御營廳。上曰。大司成。進前。戇進伏。上曰。昨年綸音。已敷予心腹。在下者。固當體行。以今齋任言之。只以一二人輪回塡差。有若非此人莫可者然。大抵館學之養士。無異朝廷之用人。則亦豈可偏用乎。此雖非朝廷之所可知。泮長宜十分詳審處也。戇曰。聖敎至此。不勝惶悚矣。戇曰。圓點儒生。無故不參講會者。每一次削十五點。已有成典及節目。而其在勸奬之道。不可無復點之規。連三次參講。則還復其所削之點。何如。上曰。依爲之。出擧條戇曰。月三講時。生進及四學掌色應講者。其數不少。而館寄齋生。學居齋生。旣有每年十二次通讀。而疊赴旬講。不無製礙之端。只令生進及四學掌色。參講。何如。上曰。依爲之。出擧條戇曰。太學掌色。以自前聽講。而無應講之例。皆不講讀。掌色雖領率諸生。而年未滿五十者。不爲應讀。實非設始勸奬之意。一依諸生例。使之同爲應讀。何如。上曰。依爲之。出擧條上曰。臺諫進前。東暹有防亨元彦喆思祚銓思晩曰。請鄭致遠妻爲先削其爵號。亟施邦憲。使四百年宗社。轉危而爲安。上曰。不允。請還寢遠竄罪人韓翼謩。金吾草記勿施之命。仍施遠竄之典。上曰。不允。請放歸田里罪人金相福。爲先極邊遠竄。上曰。不允。東暹有防亨元彦喆思祚銓曰。請薪智島定配罪人敬彬。熊川縣定配罪人成運。亟令王府。更爲設鞫得情。上曰。不允。請還寢象厚放歸田里之命。仍施絶島定配之典。措辭見上上曰。不允。曰樂任所處之地。顧何如。而交結凶徒。敢以溫室樹等語。爛漫酬酢於逆雲。綢繆往來於賊謙。名出凶招。非止一再。而以今尙吉之招觀之。啓能排布凶謀。實是萬古所無之惡逆。而至以樂任。議擬於將任。則其窮凶極惡叵測之謀。無不參涉。昭不可掩。此而置之。其可謂國有法乎。殿下若以外戚懿親。故不忍置辟。則漢文以微罪而誅薄昭。高麗仁宗。一日刑四舅。此猶後世中主之事。成王之於管叔。不貸父之弟。殿下其可以戚臣之私情。欲赦宗社之逆臣。其於廢王章何。其咈民情。何哉。向來批答中。有待澤遂供處分之敎。群情顒望。而澤遂伏法已久。而樂任尙今晏然。大哉王言。由渠而將不免失信於臣民。尤不勝抑鬱憤惋之至。請樂任亟令王府。設鞫嚴問。明正典刑。上曰。依啓。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。上曰。不允。請還寢李觀源定配之命。上曰。不允。請黑山島定配罪人龜柱。亟加嚴鞫。快正王法。上曰。不允。請逆禶妻金吾初定濟州地定配。籍沒家産。一依法典擧行。上曰。不允。請遲晩後物故罪人啓能。亟施孥籍之典。上曰。不允。請放逐鄕里罪人朴宗德。施以屛裔之典。上曰。不允。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。東暹亨元思祚銓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南竄配罪人金載順。亟令王府。設鞫嚴問。上曰。不允。請故判書李潭。亟施追削之典。上曰。不允。請三水府定配罪人洪達洙。亟令王府。更加嚴鞫。依律處斷。上曰。不允。請長鬐縣遠竄罪人聖中。亟令王府。設鞫嚴問。期於得正。快正王法。上曰。不允。謂削版罪人有臣宗甲義駿。竝令王府。設鞫嚴問。依律處斷。上曰。不允。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等已物故外。設鞫嚴問。快施當律。上曰。不允。請黑山島島配罪人李普溫。設鞫嚴問。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。請旌義縣減死安置罪人興老。亟寢酌處之命。仍令王府。設鞫得情。快正王法。上曰。不允。請還收罪人李彝永李㖯伊重根減死刑配之命。竝依本律施行。上曰。不允。請薪智島荐棘罪人瑩中。設鞫嚴問。施以當律。措辭見上上曰。不允。有防彦喆曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府設鞫得情。快正王法。上曰。不允。請海南縣定配罪人李弘濟。亟令王府。設鞫嚴問。上曰。不允。請海南縣竄配罪人金載順。亟命王府。設鞫嚴問。上曰。不允。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。上曰。不允。請寢竄逐罪人朴宗岳放釋之命。上曰。不允。請遠竄罪人有臣宗甲義駿等。竝令王府。設鞫嚴問。期於得情。快正王法。上曰。不允。請鄭克煥宋翼彦李載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。共施當律。上曰。不允。請還寢福氷酌處之命。依律處斷。上曰。不允。請海美縣定配罪人申光復。更令王府。鞫得情。上曰。不允。請楸子島定配罪人尹弘烈。亟令王府。設鞫嚴問。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠。亟慶寢酌處之命。仍令王府。嚴鞫得情。快施當律。上曰。不允。請減死安置罪人大燮。亟寢酌處之命。仍令王府。設鞫得情。快正王法。上曰。不允。請減死罪人弼海。亟寢酌處之命。仍令王府。設鞫得情。快正王法。上曰。不允。請放逐鄕里罪人尹得毅。施以屛裔之典。上曰。不允。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。請韓後翼。卽令王府。嚴鞫得情。快正邦刑。上曰。不允。請亟收洪良浩慶興府使除授之命。以嚴隄防。上曰。不允。請恒善支屬。亟命散配。日謙兄弟竝投絶島。以嚴隄防。上曰。不允。請還寢禁庭拔劒罪人朴重根。殺人罪人李彝永。僞印曆書罪人李㖯伊減死之命。依律處斷。上曰。不允。請荐棘罪人瑩中。亟令王府。設鞫嚴問。快施當律。措辭見上上曰。不允。上命退。諸臣以次退出。